Георги Аспарухов
Георги Аспарухов Рангелов, известен още като Гунди, е български футболист, централен нападател, обявен за най-великия български футболист на XX век. Той е заслужил майстор на спорта и носител на сребърен „Народен орден на труда“ през 1965 г.

Стадионът на ПФК Левски (София) е кръстен в негова чест. В непосредствена близост е издигнат бюст-паметник на легендарния футболист.

Биография 
Роден е на 4 май 1943 г. в софийския квартал Редута. Играе в детския, а след това и в юношеския отбор на „Левски“. Печели шампионската титла с юношите през 1960 и 1961 г.

През 1960 г., когато е приет в първия отбор на „Левски“, Гунди е едва на 17 години. Дебютира през пролетта на същата година, а първия си гол отбелязва на 28 септември срещу „Ботев“ в Пловдив (1:1). От есента на 1961 до есента на 1963 г. играе в „Ботев“, където отбива военната си служба и става носител на Купата на България през 1962 и вицешампион през 1963 г. След като се завръща в „Левски“, печели три шампионски титли през 1965, 1968 и 1970 г. и три купи на страната през 1967, 1970 и 1971 г. Последният му мач в първенството е на 28 юни 1971 г. срещу ЦСКА (1:0), a последният му гол е на 13 юни 1971 г. срещу „Етър“ във Велико Търново (1:1).

Играе в 247 мача (200 за „Левски“ и 47 за „Ботев“) за първенството, в които отбелязва 150 гола (125 за „Левски“ и 25 за „Ботев“). Има участие в 36 мача (28 за „Левски“ и 8 за „Ботев“) и вкарва 20 гола (16 за „Левски“ и 4 за „Ботев“) за Купата на България (тогава – „Купа на Съветската армия“). През сезона 1964/1965 вкарва 27 гола за „Левски“, с които става голмайстор на страната за сезона. През 1965 г. е избран за спортист и Футболист № 1 на България. Печели и купата за индивидуално спортсменство. През същата година е на осмо място в класацията за престижната награда на сп. „Франс футбол“ – Златната топка. В историята влизат мачовете за Купата на европейските шампиони през сезона 1965/66, когато „Левски“ играе равностойно срещу един от най-силните отбори в света по това време „Бенфика“ (Лисабон) – с 2 шампионски и 2 вицешампионски европейски титли в турнира през последните 6 години и с португалската звезда Еузебио. Първия мач в Португалия българският шампион завършва наравно 2:2, а в реванша отстъпва с минималното 2:3 на тогавашния европейски вицешампион. Три от четирите гола за „Левски“ в двата мача вкарва Георги Аспарухов. Европа заговорва за нова футболна звезда, португалците искат да купят този нападател, но комунистическото правителство на България не разрешава това. Поканен е да играе в европейския шампион „Милан“, но по това време още няма практика български футболисти да играят в чуждестранни клубове и офертата е отказана. Лично известният треньор на „росонерите“ Нерио Роко е готов да му помогне да емигрира в Италия, ако приеме много изгодната оферта на „Милан“, но Георги Аспарухов демонстрира любов и преданост към родината и клуба си и отказва с думи, които остават в историята: 

Гунди има 18 мача (12 за „Левски“ – 6 за КЕШ и 6 за КНК и 6 мача за „Ботев“ в КНК) и 18 гола (12 за „Левски“ – 8 за КЕШ и 5 за КНК и 6 гола за „Ботев“ в КНК) в европейските клубни турнири. Четвъртфиналист за КНК през 1963 г. с „Ботев“ и през 1970 г. с „Левски“.

За националния отбор на България дебютира на 6 май 1962 г. срещу Австрия във Виена (0:2). Има 49 мача и 18 гола (18 мача и 11 гола са в квалификации за световни първенства). Той е един от малкото българи, отбелязали гол на отбор на Великобритания на стадион „Уембли“: 1:1 срещу световния шампион Англия. Другите са Димитър Миланов - Пижо и Георги Димитров - Червения, които през 1956 г. вкарват на Олимпийския отбор на Великобритания.  Голът на Гунди през 1968 г. се оценява като шедьовър и остава паметен в историята. Аспарухов поема топката в центъра на терена, със самостоятелен дрибъл преминава половината игрище, като преодолява трима английски национали и я вкарва във вратата.

Играе на три световни първенства: в Чили – 1962 (1 мач и 1 гол), Англия – 1966 (3 мача и 1 гол) и Мексико – 1970 (3 мача). В Чили той става най-младият играч, играл в националния отбор на България на световно първенство: на 19 г. и 30 дни в мача срещу Унгария (1:6) на 3 юни 1962 г., когато вкарва първият гол за България на световен финален турнир . С това се нарежда на 8-мо място сред най-младите голмайстори на световно първенство. Четири години по-късно на СП в Англия отново той отбелязва единствения гол за България, отново срещу Унгария (1:3). Паметни остават и мачовете през 1962 с Португалия – 3:1; 1963 с Португалия – 1:0; 1965 с Белгия – 3:0 и 2:1 (решаващ трети мач, в който вкарва и двата гола за 2 минути и класира България за финалите в Англия); 12.11.1967 с Швеция – 3:0; 1967 с Португалия – 1:0 и през 1968 г. с Италия – 3:2. Последният му мач е на 11 юни 1970 г. срещу Мароко в Леон (1:1) – СП.

Георги Аспарухов загива в автомобилна катастрофа заедно със съотборника си Никола Котков на 30 юни 1971 г. край прохода Витиня в Стара планина.

На погребението на двамата футболисти присъстват към 150 хиляди души – повече, отколкото в организирани от режима подобни мероприятия – като това на Георги Димитров. Освен това то съвпада по време и напълно засенчва пропагандираното от властите символично погребение на трима загинали съветски космонавти. Масовото посещение на погребението на Аспарухов и Котков поражда опасения в правителството и довежда до отстраняването на присъствалия именно на него вътрешен министър Ангел Солаков.

През 1999 г. е обявен посмъртно за Най-добър футболист на България за 20 век.

На 21 май 2014 година, с указ на Президента Росен Плевнелиев, Георги Аспарухов е награден посмъртно с орден „Стара планина“ първа степен за изключително големите му заслуги в областта на спорта.

На 1 октомври 2023 г. в столичния парк „Гео Милев“ е открит паметник в цял ръст на Гунди.

Статистика по сезони

Успехи

С България 
 Четвъртфинал и V място на европейско първенство по футбол – 1968
 Участник на три световни първенства по футбол – 1962, 1966 и 1970.

С Левски 
 Шампионска титла на България – 3 пъти (1964/65, 1967/68 и 1969/70)
 Вицешампион – 6 пъти (1959/60, 1960/61, 1963/64, 1965/66, 1968/69 и 1970/71)
 Купа на Съветската Армия – 3 пъти (1966/67, 1969/70 и 1970/71)
 Купа на Съветската Армия – финалист – 2 пъти (1964/65 и 1968/69)
 Голмайстор на „А“ група – 1964/65 (27 гола)
 Четвъртфинал на КНК – 1969/70

С Ботев Пловдив 
 Вицешампион – 1962/63
 Купа на Съветската Армия – 1 (1962)
 Четвъртфинал на КНК – 1962/63
 Голмайстор на КНК – 1962/63 (6 гола)

Други 
 Най-добър футболист на България за XX век
 Спортист на годината – 1965
 Футболист на годината – 1965
 Футболист на годината (II място) – 1964, 1966, 1968
 Златна топка на Франс Футбол 1965 – 8-о място
 Вечна ранглиста по голове в България:
 Всички турнири – III място
 Шампионат – III място

Вижте също 
 Георги Аспарухов (стадион)
 ПФК Левски (София)

Повече информация 
 Тодоров, С., Стефанов, М., „Георги Аспарухов“, София, 1978
 Тодоров, Г., „Майстори и голмайстори“, София, 1988
 Евтимов П. „Ехо от стадиона“, изд. „Народна младеж“, 1978

Източници

Външни препратки 
 
 Балада за Гунди / Георги Аспарухов – Велик като играч и като човек, You Tube
 Bits of Brilliance: Gundi. Part1, You Tube
 Bits of Brilliance: Gundi. Part2, You Tube
 Bits of Brilliance: Gundi. Part3, You Tube
 Как Гунди е отхвърлил офертата на „Милан“, You Tube
 Как Гунди отказал офертата от „Милан“, You Tube
 Как Гунди отказал офертата от „Милан“ 2, You Tube
 Георги Аспарухов – Гунди, You Tube
 Георги Аспарухов, You Tube
 Георги Калоянчев – разговор за Гунди, You Tube
 Песен за Гунди, You Tube
 Балада за Гунди, You Tube
 Балада за Гунди – 2, You Tube
 Balada za Gundi i Kotkov, You Tube
 Микс – Balada za Gundi i Kotkov, You Tube
 Национален клуб „Гунди“  Сдружение с нестопанска цел
 Профил и статистика в levskisofia.info
 Георги Аспарухов – легенда, идол, икона „Тема Спорт“, 4 май 2013 г.
 Отбелязване на 70 години от рождението на Георги Аспарухов – Гунди  – 4 май 2013 г.
 Отбелязване на 42 години от гибелта на Гунди и Котков  – 30 юни 2013 г.

Български футболисти
Футболисти на Ботев (Пловдив)
Футболисти на ПФК Левски (София)
Носители на орден „Стара планина“
Родени в София
Жертви на пътнотранспортни произшествия в България
Погребани в Централните софийски гробища
Почетни граждани на София